google/wiki40b huggingface dataset:
גד קרן

גד קרן (נולד ב-1950) הוא קרדיולוג, פרופסור מן המנין לקרדיולוגיה, אוניברסיטת תל אביב, לשעבר מנהל המערך הקרדיולוגי  בבית החולים איכילוב, לשעבר נשיא האיגוד הקרדיולוגי הישראלי, מופקד על הקתדרה לקרדיולוגיה באוניברסיטת תל אביב. 
קרן עוסק בנושאים : אי-ספיקת לב, המודינמיקה ומסתמי הלב, הדמיה לא חודרנית של כלי דם והלב.

ביוגרפיה

קרן נולד בקיבוץ עין החורש לניצולי שואה מצ'כיה. אביו היה רופא פנימי, אמו מרים, הייתה עקרת בית. בגיל שנתיים עברה המשפחה לרמת-גן. לאחר סיום לימודיו בבית ספר בורוכוב בגבעתיים, למד בבית ספר התיכון תיכון חדש בתל אביב, תחת ניהולו של יהויקים פאפוריש.
בגיל 18 התגייס קרן למסגרת העתודה האקדמאית, וסיים את לימודי רפואה באוניברסיטת תל אביב. במקביל סיים תואר ראשון בפילוסופיה. במלחמת יום הכיפורים שירת כחובש בפיקוד דרום. משנת 1975 שירת כרופא צבאי בתפקיד של רופא גדודי. בין השנים 1980–1985 התמחה בקרדיולוגיה, בבית החולים איכילוב במחלקתו של הפרופ' שלמה לניאדו. בהמשך קרן יצא להשתלמות בארצות הברית בתחומים הקרדיולוגים :  המודינמיקה, אי ספיקת לב, אקוקרדיוגרפיה בבית החולים ע"ש אלברט איינשטיין, בניו יורק ובמחלות כלי דם כלילית ומחקר בתחום אולטראסאונד בכלי דם, NIH בטסדה, במרכז רפואי בוושינגטון.
קרן ניהל בהמשך מעבדת אקו לב בבית החולים איכילוב, ואת היחידה לאשפוז קרדיולוגי. משנת 2002 קרן מנהל את המערך הקרדיולוגי באיכילוב.
קרן משלב את עבודתו כקלינאי, איש אקדמיה ואיש ניהול. קרן מכהן כראש הקתדרה לקרדיולוגיה ע"ש חיים שיבא באוניברסיטת תל אביב
ויו"ר מרכז שלזק למחקר. בין השנים 1998–2002 כיהן קרן  כסגן דיקן להוראה בבית הספר לרפואה של אוניברסיטת תל אביב.
קרן בעל תואר פרופסור מן המנין מאוניברסיטת תל אביב,, פרסם כ-200 פרסומים מדעים.
בנוסף קרן מכהן כסגן עורך "עיתון הרפואה" ועיתון "IMAJ", בהוצאת ההסתדרות הרפואית. בין השנים 2000–2004 שירת כחבר בנשיאות המועצה המדעית של ההסתדרות הרפואית.
קרן היה שותף בפיתוח מסתם זעיר המווסת את מעבר הדם בין עליות הלב, ועל ידי כך מסייע להפחתת הלחץ העודף הקיים אצל חולי אי ספיקת לב בעלייה ובחדר השמאלי, שגורם להצפת הריאות במים ולקשיי נשימה. קרן הגה את הטכנולוגיה של V-Wave והיה אחד ממקימי החברה. בשנת  2000 קרן כתב פטנט על השיטה שפיתח.
בין השנים 1991–2001 כיהן קרן כדירקטור בחברת התרופות תרו.
נשוי לפנינה (רופאה) ואב ל 2 בנות ובן.
משפט גלפנד-נאימרק

באנליזה פונקציונלית, משפט גלפנד-נאימרק מציג אלגברות סי כוכב כאלגברות של אופרטורים חסומים על מרחב הילברט, ומתאר את כל ההצגות האלה עבור אלגברות בנך עם אינוולוציה.

הצגות אופרטוריות וסימטריות

מורפיזם של אלגברות בנך עם אינוולוציה הוא הומומורפיזם רציף של אלגברות, שמתחלף עם פעולת האינוולוציה. דוגמה חשובה לאלגברת בנך עם אינוולוציה היא אלגברת האופרטורים החסומים על מרחב הילברט כלשהו, שבה הנורמה היא הנורמה האופרטורית והאינוולוציה נתונה על ידי העתקת אופרטור לאופרטור הצמוד (אכן, אנחנו עובדים מעל מרחב הילברט).
הצגה אופרטורית של אלגברת בנך היא מורפיזם ממנה אל אלגברת האופרטורים החסומים על מרחב הילברט כלשהו. כשרוצים להדגיש שמדובר בקטגוריה של אלגברות בנך עם אינוולוציה, וממילא על המורפיזמים להתחלף עם פעולת האינוולוציה, מכנים הצגה כזאת הצגה סימטרית. כרגיל, הצגה נאמנה היא כזו שגרעינה אפס, והצגות על מרחבי הילברט שונים נקראות שקולות אם ישנו איזומורפיזם של מרחבי הילברט המעתיק את האופרטור שמתאימה הצגה אחת לאבר, לאופרטור שמתאימה לו ההצגה השנייה.
שאלות טבעיות הן, אפוא, האם לכל אלגברת סי כוכב יש הצגה סימטרית נאמנה, וכיצד ניתן להבין הצגות סימטריות של אלגברות בנך עם אינוולוציות. על שאלות אלה משיב משפט גלפנד-נאימרק.
בן אז'ובל

קריירה

אז'ובל התחיל לשחק כדורגל במחלקות הנוער של מכבי פתח תקווה, מכבי תל אביב ומכבי חיפה, ובגיל 16 הגיע לקבוצת הנוער של הפועל כפר סבא. ב-19 בספטמבר 2011 ערך אז'ובל את הופעת הבכורה שלו בקבוצה הבוגרת של המועדון, בניצחון 2–0 על הפועל נצרת עילית במסגרת גביע הטוטו. ב-21 באוקטובר 2011 הבקיע את שער הבכורה שלו בקריירה, בניצחון 3–0 נגד הכח עמידר רמת גן בליגה הלאומית. אז'ובל המשיך לשחק במקביל בקבוצת הנוער של המועדון, ובמשך שנתיים ערך 34 הופעות בליגה הלאומית וכבש ארבעה שערים.
בקיץ 2013 חתם אז'ובל בהכח עמידר רמת גן, במדיה כבש 14 שערים בליגה הלאומית והיה מלך שערי הקבוצה בעונת 2013/2014. בקיץ 2014 חתם בהפועל ניר רמת השרון, ובעונת 2014/2015 כבש במדיה שמונה שערים ב-30 הופעות בליגה הלאומית. ביולי 2015 חתם בהפועל פתח תקווה, ובעונת 2015/2016 כבש 15 שערים בליגה הלאומית והיה מלך שערי הקבוצה לעונה זו.
בקיץ 2016 עזב אז'ובל את ישראל וחתם בפרטיזן טיראנה, במדיה כבש שער אחד בשבע הופעות בליגת העל האלבנית. ב-27 בדצמבר 2016 חזר לישראל וחתם בהפועל אשקלון מליגת העל. ב-14 בינואר 2017 ערך את הופעת הבכורה שלו בליגת העל, כאשר פתח בהרכב בניצחון 2–0 על הפועל רעננה, אך עד תום עונת 2016/2017 שותף רק בשני משחקי ליגה ובשני משחקים בגביע המדינה.
בקיץ 2017 חתם בהפועל עכו, העולה החדשה לליגת העל. ב-10 בספטמבר 2017 הבקיע את שער הבכורה שלו בליגת העל, בניצחון 2–0 נגד מכבי חיפה. ב-14 בפברואר 2018 האריך את חוזהו בקבוצה לשלוש שנים נוספות. בסך הכל כבש אז'ובל שמונה שערים בעונת 2017/2018, ובסופה ירדה הפועל עכו לליגה הלאומית.
ב-28 באוגוסט 2018 הושאל אז'ובל להפועל חיפה, עם אופציית רכישה בתום העונה. ב-17 בספטמבר 2018 ערך את הופעתו הראשונה במועדון, כאשר נכנס כמחליף מול בית"ר ירושלים וכעבור פחות מדקה כבש את שער הבכורה שלו, במשחק שהסתיים בתיקו 2–2. בסך הכל כבש חמישה שערים ב-28 הופעות בליגת העל בעונת 2018/2019, ובסופה חזר להפועל עכו.
ב-29 באוגוסט 2019 חתם אז'ובל לשנתיים בבני יהודה תל אביב.
מזמורי שלמה

מזמורי שלמה הוא אחד מן הספרים החיצוניים לתנ"ך, שנכתב ככל הנראה בארץ ישראל  בין השנים 70 ו-45 לפני הספירה.  בספר 18 מזמורים, הדומים למזמורי התהלים.

שפת המקור וזהות המחבר

אין כל ספק בין החוקרים כי הספר נכתב במקורו בעברית, וזאת על פי איכותו המיכנית והגרועה של הנוסח שהשתמר ביוונית. אברהם כהנא מזהה את המחבר כיהודי חסיד, יליד ירושלים, שחווה בעצמו את המאורעות בזמן כיבוש פומפיוס בשנת 63 לפני הספירה. בכל מקרה, המקור העברי אבד.

תוכן הספר ומשמעותו

הספר שנכתב בסגנון המזכיר את ספר התהילים מיוחס לשלמה המלך אולם בגוף המזמורים אין זכר לשלמה. בספר מוזכרים שליטים יהודים בארץ ישראל שמסוכסכים זה עם זה, ואויב נכרי שכובש את ירושלים. מעובדות אלו ועוד הסיקו רובים מהחוקרים שמחבר הספר הוא יהודי פרושי מהפלג שהתנגד נחרצות למלכות החשמונאים וראה בהם שליטים לא לגטימיים. הדמויות שמוזכרות בספר הן בין היתר יוחנן הורקנוס השני אריסטובלוס אחיו ופומפיוס הרומאי שכבש את ארץ ישראל וביטל את עצמאותה המדינית. כמו כן מהמזמורים בספר ניתן ללמוד הרבה על היחסים המתוחים ששררו בארץ ישראל בתקופת חיבורו, ובמיוחד בין הפרושים והצדוקים.

מזמורי אודות אשר לשלמה

חיבור אחר ושונה (Odes of Solomon) נצטרף בכתבי יד רבים ונכרך יחדיו עם מזמורי שלמה, כאילו חוברו שניהם בידי אותו מחבר, אך ברור כי אין הדבר כן: בעוד ש'מזמורי שלמה' נראה חיבור יהודי, הרי שמזמורי האודות אשר לשלמה (Odes of Solomon), הם נוצריים במפורש.
סכו"ם

סכו"ם  הם כלי האוכל המרכזיים המשמשים לאכילת מזון בתרבות המערבית.
סכו"ם הוא ראשי התיבות של סכין, כף ומזלג, אך גם הכפית נחשבת לכלי מזון מרכזי.

היסטוריה

האדם אכל בעזרת הכף והסכין החל משחר ההיסטוריה], כאשר המזלג הצטרף ככלי אכילה מרכזי באירופה במהלך ימי הביניים והכפית הוגדרה ככלי מרכזי רק בשנים האחרונות].
הסכו"ם חודר בשנים האחרונות] יותר ויותר למזרח הרחוק, כתחליף למקלות האכילה.

חומרים

הסכו"ם היה עשוי בעבר בדרך כלל מכסף או מפיוטר ששימשה ליצירת סכו"ם יותר זול. בנוסף סכינים מסוימים היו עשויים מפלדה, על מנת לחתוך בצורה קלה יותר.
הכף פוסלה תחילה מעץ ועד היום נמשך השימוש בכפות מעץ.
החל מהמאה ה-19 גבר השימוש בניקל כסף כדי ליצור סכו"ם יותר זול, ואילו כיום רוב הכלים מיוצרים מפלדת אל חלד.
בנוסף לשימוש במתכות החל במאה ה-20 גם ייצור סכו"ם מפלסטיק, לשימוש ככלים חד פעמיים, בעיקר בתעשיית המזון המהיר.
העידן החדש

תרבות העידן החדש או תרבות הניו אייג' (באנגלית: New Age) היא תרבות חדשה בעלת מגוון רחב של תורות ואמונות רוחניות או דתיות, שהתפתחה בעולם המערבי החל מאמצע המאה העשרים ועד ימינו. האמונות בתרבות העידן-החדש מתאפיינות באי-התבססות על מחקר מדעי שיטתי, ועוסקות בעיקר בגישות אקלקטיות לחקירה רוחנית ולאורח חיים אלטרנטיבי, בדגש על חיבור גוף ונפש.
אף שאין הגדרה פורמלית לאמונות והתנועות הנמנות עם העידן החדש, מרביתן נעזרות בטכניקות הנשענות על מקורות שונים, תוך שילוב ממסורות הדתות האברהמיות, דתות פגאניות, מסורות מיסטיות מזרחיות ומערביות עתיקות ומקורות פילוסופיים ואחרים. העידן החדש מוגדר פעמים רבות על דרך האלטרנטיבה, בעיקר כלפי התפיסות המערביות הרווחות: רפואה אלטרנטיבית, דת אלטרנטיבית ובמקרים מסוימים אף מדע אלטרנטיבי.
אמונות "העידן החדש" זכו לפרסום באמצעים מסחריים כגון ספרים, מוזיקה, סדנאות והרצאות של מורים רוחניים.

רקע היסטורי

השימוש במושג "עידן חדש" החל בארצות הברית בשנות השמונים של המאה העשרים על ידי התקשורת האמריקאית, אשר אפיינה בצורה זו קבוצות רוחניות אלטרנטיביות שעסקו במדיטציה, פאראפסיכולוגיה, רפואה הוליסטית, תיקשור, ותחומים פסאודו מדעיים נוספים. זאת אף שקבוצות אלו היו קיימות כבר משנות השישים.
רגעי מפתח בהתעוררות הציבור לתת-התרבות של העידן החדש הם: הספרים, "סימני שמש" ו"סימני אהבה" של לינדה גודמן. המחזמר והסרט "שיער", המיני-סדרה, "Out on a Limb" של שירלי מקליין האמריקאית, וכמו כן ספרים כמו "הנבואה השמימית" של ג'יימס רדפילד, הסדרה "שיחות עם אלוהים" של ניל דונלד וולש, סדרת הספרים של ג'יין רוברטס אשר תקשרה את 'סת' ועוד.
בעקבות תפוצת רעיונותיו בישראל, נפתח באוניברסיטת תל אביב מסלול לימודים לתואר שני בדתות זמננו הכולל את תופעת העידן החדש, ואף מ-2009 נערכים באוניברסיטת חיפה כנסים שנתיים לחקר רוחניות עכשווית.

ביקורת על העידן החדש

מבקרי העידן החדש טוענים כי אימוץ האמונות האלטרנטיביות, נובעות מאובדן משמעות החיים עבור רבים בעולם הפוסט מודרני, שבו ירד קרנן של הדתות הממוסדות והאמונה באלוהים. המבקרים טוענים כי רבים מאמונות הניו אייג' מונעות משרלטנות, ועשויות במקרים מסוימים להביא להיווצרות כתות, ההופכות את אמונתן לדוגמה דתית פנאטית. יש שרואים בניו אייג' שכלול של תרבות הצריכה.
ניק בלקמן

ביוגרפיה

בלקמן נולד בסלפורד שבאנגליה לאב יליד ברבדוס ואם אנגלייה. סבתו, כילדה יתומה בהולנד אומצה על ידי משפחה יהודית בזמן מלחמת העולם השנייה, וכך הפכה גם היא ליהודייה. בגיל 13 ייצג בלקמן את נבחרת בתי הספר מבריטניה במשחקי המכביה.
בלקמן התחיל את הקריירה המקצועית שלו במקלספילד טאון מהליגה החמישית באנגליה. ב-8 במרץ 2007 חתם על החוזה הראשון שלו בקריירה, וב-23 בנובמבר 2007 הבקיע את שער הבכורה שלו, בתיקו 1–1 נגד דאגנהאם אנד רדברידג'.
ב-12 בינואר 2009 חתם בלקמן לשנתיים וחצי בבלקברן רוברס מהפרמייר ליג, ממנה הושאל לבלקפול מליגת המשנה חודשיים לאחר מכן.
ב-20 באוגוסט 2009 הושאל לחודש לאולדהאם אתלטיק מהליגה השלישית. יומיים לאחר מכן ערך את הופעת הבכורה שלו בקבוצה, בתיקו 2–2 נגד סווינדון סיטי. הסכם ההשאלה הוארך עד ינואר 2010 ולאחר מכן חזר בלקמן לבלקברן אך לא שותף במשחקי הקבוצה.
באוגוסט 2010 הושאל בלקמן למאת'רוול מליגת העל הסקוטית לחצי שנה. בנובמבר 2010 כבש שלושער ראשון בקריירה, בניצחון 4–0 נגד סט. ג'ונסטון. את תקופתו במאת'רוול סיים עם 10 שערים ב-18 משחקי ליגה. ב-13 בינואר 2011 חתם באברדין עד לסיום העונה, בה התאחד עם קרייג בראון, מאמנו במאת'רוול.
בעונת 2011/2012 חזר לסגל בלקברן ושותף בשישה משחקים בפרמייר ליג. באוגוסט 2012 חתם בלקמן לשנתיים בשפילד יונייטד מהליגה השלישית. למחרת הבקיע את שער הבכורה שלו בקבוצה במהלך משחק גביע הליגה האנגלי נגד בורטון אלביון. בשפילד רשם בלקמן את תקופת השיא שלו בקריירה כאשר עד ינואר 2013 הבקיע 14 שערים ב-33 משחקים בכל המסגרות.
בינואר 2013 בלקמן חתם ברדינג מהפרמייר ליג תמורת 1.2 מיליון פאונד ל-3 וחצי שנים. עד תום עונת 2012/2013 שותף ב-11 משחקים וירד עמה לליגת המשנה, ולאחר מכן שיחק עוד שנתיים וחצי במדי הקבוצה בליגת המשנה.
בינואר 2016 חתם לשלוש וחצי שנים בדרבי קאונטי מליגת המשנה תמורת 3 מיליון פאונד. ב-27 בספטמבר 2016 הבקיע את שערו הראשון בקבוצה בניצחון 2–0 נגד קארדיף סיטי. זמן קצר לאחר מכן, נפצע בברכו ולא שיחק ברוב שלבי העונה.
ב-18 באוגוסט 2017 עזב לראשונה את האי הבריטי, הגיע לישראל והושאל למכבי תל אביב עד לסיום העונה. חודש לאחר מכן כבש את שער הבכורה שלו בקבוצה, בניצחון 3–2 על מכבי נתניה. במשחק האחרון במסגרת שלב הבתים של הליגה האירופית כבש את שער הניצחון מול ויאריאל הספרדית, השער היחידי אותו כבשה הקבוצה בשלב הבתים בעונה זו. במהלך עונת 2017/2018 כבש עשרה שערי ליגה, ובסופה הוחלט שלא להאריך את חוזה ההשאלה.
ב-15 באוגוסט 2018 הושאל בלקמן לספורטינג חיחון מהליגה הספרדית השנייה. ב-14 ביולי 2019 חזר בלקמן למכבי תל אביב וחתם לשנתיים.

קריירה בינלאומית

ב-5 בספטמבר 2019, בלקמן ערך את הופעת הבכורה שלו בנבחרת ברבדוס בניצחון 0-4 נגד סנט מרטין.
הראדץ קראלובה (כדורגל)

היסטוריה

המועדון נוסד בשנת 1905 ושיחק לראשונה בליגת העל הצ'כוסלובקית בעונת 1956. בעונת 1957/1958 סיים את ליגת העל במקום הלפני אחרון וירד לליגה השנייה. אחרי עונה אחת בליגה השנייה חזר לליגת העל בעונת 1959/1960 ובסוף העונה זכה באליפות היחידה עד כה, אליפות צ'כוסלובקיה.
בעקבות זכייתה באליפות הקבוצה שיחקה בפעם הראשונה במפעלים האירופים במסגרת גביע אירופה לאלופות בעונת 1960/1961. בסיבוב המוקדמות ניצחה את קבוצת סטיאווה בוקרשט. בשמינית הגמר היא ניצחה את קבוצת פנאתינייקוס. ברבע הגמר הפסידה לקבוצת ברצלונה והודחה מהטורניר.
המועדון שיחק 5 עונות ברציפות בליגת העל ובסוף עונת 1963/1964 ירד לליגה השנייה. המועדון שיחק לסירוגין בליגה השנייה ובליגת העל של צ'כוסלובקיה עד עונת 1967/1968. המועדון שיחק 5 עונות ברציפות בליגה השנייה מעונת 1967/1968 ועד עונת 1971/1972 שבסופה עלה לליגת העל. אחרי עונה אחת בליגת העל ירד לליגה השנייה. המועדון שיחק 7 עונות ברציפות בליגה השנייה מעונת 1973/1974 ועד עונת 1979/1980 שבסופה עלה לליגת העל. המועדון שיחק עונה אחת בליגת העל וירד לליגה השנייה.
המועדון שיחק 6 עונות ברציפות בליגה השנייה מעונת 1981/1982 ועד עונת 1986/1987 שבסופה עלה לליגת העל. אחרי 2 עונות בליגת העל ירד לליגה השנייה. אחרי עונה אחת בליגה השנייה חזר לליגת העל. המועדון שיחק ב-3 העונות האחרונות של ליגת העל הצ'כוסלובקית מעונת 1990/1991 ועד עונת 1992/1993. בעונות 1990/1991, 1991/1992 הגיע לשמינית גמר הגביע הצ'כוסלובקי. בעונת 1993/1994 עבר לשחק בליגת העל הצ'כית. 
הקבוצה שיחקה 7 עונות ברציפות בליגת העל הצ'כית מעונת 1993/1994 ועד עונת 1999/2000. בעונת 1994/1995 זכתה בפעם היחידה עד כה בגביע הצ'כי. בעקבות זכייתה בגביע, הקבוצה העפילה לגביע אירופה למחזיקות גביע בעונת 1995/1996. בסיבוב המוקדמות היא ניצחה את קבוצת ואדוץ מליכטנשטיין. בסיבוב הראשון ניצחה את קבוצת פ.צ. קופנהגן. בשמינית הגמר הפסידה לקבוצת דינמו מוסקבה והודחה מהטורניר.
בשנת 1998 הראדץ קראלובה שיחקה בגביע האינטרטוטו. בסיבוב הראשון ניצחה את קבוצת הובשייד מלוקסמבורג. בסיבוב השני הפסידה לקבוצת דברצן ו.ס.ק. והודחה מהטורניר. בשנת 1999 שיחקה בגביע האינטרטוטו. בסיבוב הראשון הפסידה בפנדלים לקבוצת הומל והודח מהטורניר.
בעונת 1999/2000 הגיעה לשמינית גמר הגביע הצ'כי והפסידה לקבוצת ויקטוריה ז'יז'קוב. בסוף העונה ירדה לליגה הצ'כית השנייה. המועדון שיחק עונה אחת בליגה השנייה ועלה לליגת העל. בעונת 2001/2002 הקבוצה הגיעה לשמינית גמר הגביע הצ'כי והפסידה לקבוצת סלביה פראג. בסוף עונת 2002/2003 הראדץ קראלובה ירדה לליגה השנייה.
הראדץ קראלובה שיחקה 7 עונות ברציפות בליגה השנייה מעונת 2003/2004 ועד עונת 2009/2010. בעונת 2005/2006 הגיעה לחצי גמר הגביע הצ'כי והפסידה לקבוצת באניק אוסטרבה. בעונת 2006/2007 הגיעה לשמינית גמר הגביע הצ'כי והפסידה לקבוצת מלאדה בולסלאב. בעונות 2008/2009 ו-2009/2010 הקבוצה הגיעה לשמינית גמר הגביע הצ'כי והפסידה לקבוצת טפליצה. בסוף עונת 2009/2010 הראדץ קראלובה עלתה לליגת העל הצ'כית. המועדון שיחק 3 עונות ברציפות בליגת העל מעונת 2010/2011 ועד עונת 2012/2013. בעונת 2012/2013 הקבוצה הגיעה לשמינית גמר הגביע הצ'כי והפסידה לקבוצת ויקטוריה פילזן. בסוף העונה ירדה לליגה השנייה. בסוף עונת 2013/2014 עלתה לליגת העל הצ'כית. לאחר עונה אחת חזר המועדון לליגה השנייה.
שחיינית רחבת-מקור

מאפיינים

אורכה של השחיינית 21 ס"מ בממוצע ומשקלה עד 55 גרם. לשחיינית מקור צהוב קצר וראש גדול עם סימן לבן סביב העיניים, כיפה כהה ובטן וצוואר אדמדמים. הכנפיים זהובות מנומרות בחום ולבנות בקצוות. הרגליים אפורות.
השחיינית חיה בתוך המים רוב הזמן וכשמה שוחה ולא נמצאת רק בין צמחיית הגדה. השחיינית מסתובבת במקומה למטרות ציד ומערבלת את המים וכך מעלה יצורים קטנים שהיא חוטפת במקורה. 
בשונה מרוב העופות, השחיינית הזכר מטפל בצאצאים מבלי עזרת הנקבות.
ג'פרי טמבור

ביוגרפיה

טמבור נולד בסן פרנסיסקו שבארצות הברית לאיליין ובארני טמבור. גדל במשפחה יהודית-קונסרבטיבית ממוצא הונגרי.
טמבור למד ב"אוניברסיטת סן פרנסיסקו" ולאחר מכן עבר ל"אוניברסיטת ווין סטייט" דטרויט שם קיבל את תואר מוסמך אוניברסיטה.
טמבור התחתן בשנת 1991 עם קת'רין מיטצ'ל, הנישואים החזיקו מעמד 8 שנים ולבסוף נפרד הזוג ב-1999.
בשנת 2001 נישא טמבור בשנית הפעם לקאסיה אוסטלון, להם נולדו 6 ילדים.
את קריירת המשחק שלו החל טמבור ב-1979 במותחן הפשע מועמד 2 פרסי האוסקר "וצדק לכל" בכיכובו של אל פאצ'ינו.
לאחר עשור וחצי די פושרים מבחינה קולנועית עם הופעות בתפקידי משנה במספר סרטים זוטרים כגון: "תעצרו את העיר אני רוצה לרדת", "מיסטר אמא" ו"החיים בזבל" הגיעה פריצתו של טמבור כשנבחר לשחק בתפקיד ראשי בסדרה הקומית המצליחה "המופע של לארי סנדרס".
בסדרה גילם טמבור את הנק קינגסלי, קריין התוכנית וה"סייד-קיק של סנדרס". קינגסלי מנסה לעיתים קרובות לקדם את עסקיו ואת עצמו באמצעות התוכנית וחרד למקומו בה. קינגסלי אינו מודע למבוכות שלהן הוא גורם עקב טפשותו. 
על תפקידו בתוכנית קיבל טמבור 4 מועמדויות לפרס אמי.
ב-1998 שיחק טמבור בדרמת המסתורין "לפגוש את ג'ו בלאק" בכיכובם של אנתוני הופקינס ובראד פיט, בסרט מגלם טמבור את דמותו של קווינס, בנוסף הופיע טמבור בתפקידים קטנים בקומדיות "ד"ר דוליטל" ו"משתגעים על מרי".
ב-1999 שיחק טמבור בדרמה הביוגרפית "נערה בהפרעה" בכיכובן של אנג'לינה ג'ולי, ווינונה ריידר שם גילם את ד"ר מלווין פוטס המטפל בהפרעותיה של מליסה רוו.
בשנת 2000 שיחק טמבור בתפקיד ראשי בקומדיה המשפחתית זוכת פרס האוסקר של רון הווארד "הגרינץ'", בסרט משחק טמבור את אוגוסטוס מאייהו, ראש העיר של עיירת חורף קסומה ואויבו של הגריניץ' (ג'ים קארי) עוד מתקופת ילדותם. כמו כן גילם טמבור את דמותו של מבקר האומנות היהודי קלמנט גרינברג בדרמה הביוגרפית "פולוק" המבוססת על דמותו של הצייר ג'קסון פולוק.
בשנת 2004 החל טמבור לשחק בסדרה "משפחה בהפרעה" בתור ג'ורג' בלות', המקים והמנהל לשעבר של "Bluth Company" חברת נכסי מקרקעין ונדל"ן.
על תפקידו בסדרה קיבל טמבור שתי מועמדויות לפרס אמי.
באותה שנה השתתף טמבור בסרטו של גיירמו דל טורו "הלבוי", בסרט גילם טמבור את דמותו הבדיונית של מנהל הFBI טום מאנינג.
בנוסף דיבב טמבור את דמותו המצוירת של נפטון בסרט האנימציה "בובספוג מכנסמרובע - הסרט".
ב-2008 שיחק טמבור בסרט המשך לסרט "הלבוי", "הלבוי 2: צבא הזהב" בתור טום מאנינג הפעם כראש ארגון ה-B.P.R.D, כמו כן הופיע טמבור גם בפרודיה "סופרהירו".
ב-2009 השתתף טמבור בקומדיה המצליחה "בדרך לחתונה עוצרים בבנגקוק", בסרט גילם את אביה של הכלה סיד גארנר.
ב-2014 החל לככב בסדרה "טרנספרנט" של חברת אמאזון, ובה הוא מגלם אב בשם מורט שמחליט, בגיל 70, לחשוף את זהותו כאישה טרנסג'נדרית. על תפקידו בסדרה זכה בפרס גלובוס הזהב ובשני פרסי אמי.
בשנת 2016 שיחק בסרט המתח "רואה החשבון" לצידם של בן אפלק, אנה קנדריק, ג'יי. קיי. סימונס וג'ון לית'גו.
ולדימיר גרשנייב

קריירה

גרשנייב החל את הקריירה שלו בקבוצת הנוער של המועדון הסובייטי מועדון הכדורגל מוסקבה. בשנת 1984 ערך את הופעת הבכורה שלו בקבוצה הבוגרת של המועדון. בסיבוב השני של עונת 1985 הצטרף לקבוצת טורפדו מוסקבה. לאחר פירוק ברית המועצות עבר לקבוצת שלונסק ורוצלב הפולנית שם שיחק במשך כ-2 עונות.
בקיץ 1992, לאחר עליית בית"ר לליגה הבכירה, הצטרף לבית"ר ירושלים כחלק ממסע הרכש לחיזוק הקבוצה יחד עם סרגיי טרטיאק. גרשנייב היה לשחקן משמעותי בעונת האליפות של בית"ר 1992/1993 והרבה להבקיע שערים כאשר בעונתו השנייה בקבוצה הבקיע 19 שערים בכל המסגרות.
בעונת 1995 עזב את בית"ר לאחר שנפצע קשה בברכו וחזר לשיקום בקבוצת טורפדו מוסקבה. לאחר מכן חזר לישראל ושיחק בקבוצת הפועל ראשון לציון, אך לאחר חצי עונה חזר לרוסיה ושיחק בקבוצות שונות עד לפרישתו בשנת 1998.

קריירת אימון

לאחר פרישתו שימש כעוזר מאמן בקבוצת חימקי וכמאמן בנוער של מועדון ילדותו. כיום (2016) משמש גרשנייב מאמן קבוצת הנערים במועדון.
ברווה (סימן דיאקריטי)

צורת כתיבה במחשב

בתוכנת וורד, יש להקליד את האות הרצויה, לכתוב אחריה 0306 וללחוץ Alt+X.
גרשום קומרוב

גרשום קומרוב היה עורך ומו"ל עברי בארץ, ממייסדי העיתון "ידיעות אחרונות".

ביוגרפיה

גרשום קומרוב היה בן למשפחת פרדסנים, הבכור משני בניהם של שפרה לבית מילוסלבסקי ואברהם קומרוב, שעלה עם משפחתו (הוריו ינטה ואפרים יהודה קומרוב ודודיו שמואל וצבי צבי הוכברג) בסוף המאה ה-19.
בשנים 1933-4 ערך והוציא עם ראובן מוזס שבועון עממי מצויר בשם "תוכנית השבוע".
משנת 1938 הוציא לאור שבועון בשם "קולנוע שפעל במשך מספר שנים החל משנת 1938 ובמהלך שנות ה-40, והתבסס על פרסום חומר יחצ"ני שהתקבל מאולפני הקולנוע בהוליווד.
בשנת 1939 קנה מאביעזר גולן ודוד קרסיק עיתון שאותו התחילו להוציא לאור ללא שם, משום שלא קיבלו רישיון משלטונות המנדט הבריטי.
בעזרת אחיו אבנר קומרוב, שהיה קצין מחוז תל אביב, השיג קומרוב רישיון וקרא לעיתון "ידיעות אחרונות". גולן וקרסיק נשארו כחברי מערכת יחד עם הד"ר עזריאל קרליבך, אז פובליציסט בהצופה, שהובא לשמש כעורך ראשי במשרה חלקית.

כמה חודשים לאחר מכן, כשתפוצת העיתון לא עלתה על כ-2,000 עותקים ביום, פשט קומרוב את הרגל והציע אותו לאלכסנדר מוזס - בעל בית הדפוס בו הודפס העיתון - בעד החוב שחב לו. מוזס העביר את השליטה בעיתון לאביו יהודה ומאז ידיעות אחרונות נמצא בבעלות משפחת מוזס.
בין השנים 1959–1963 ערך והוציא עם אחיו את המגזין "עולם האשה".
בשנותיו האחרונות התגורר קומרוב עם רעייתו ברוניה בשיכון ותיקים ברמת גן, כשכנם של אב"א אחימאיר והרצל רוזנבלום. היה להם בן אחד - מנוח.
אחיו הצעיר של אביו, מאיר קומרוב, היה פרדסן בנס ציונה ועסקן ציבור.
באלי (קמרון)

גאוגרפיה

העיירה ממוקמת בצפון-מערב קמרון, כ-80 קילומטרים מהגבול של קמרון עם ניגריה. היא ממוקמת כ-278 קילומטרים מעיר הבירה יאונדה וכ-17 קילומטרים מבירת המחוז במנדה.

אקלים

הטמפרטורה הממוצעת היא 17 מעלות צלזיוס. החודש הכי חם הוא ינואר (20 מעלות צלזיוס). החודש הכי קר הוא אוגוסט (12 מעלות צלזיוס). כמות המשקעים הממוצעת היא 1,592 מילימטרים בשנה. חודש ספטמבר הוא החודש שיש בו הכי הרבה גשם (317 מ"מ גשם), וחודש ינואר הוא החודש שיש בו הכי פחות גשם (6 מ"מ גשם).

תנועה ותחבורה

העיירה ממוקמת על הכביש הלאומי N6. העיירה נמצאת כ-17 קילומטרים מהכביש הלאומי N11 וכ-8 קילומטרים מהכביש המחוזי P18.
מיון מסרק

האלגוריתם

הרעיון הבסיסי הוא להעלים צבים- ערכים קטנים המופיעים לקראת סוף הרשימה- היות שבמיון בועות הללו מאטים מאוד את המיון. ארנבים- ערכים גדולים סביב תחילת הרשימה- לא מהווים בעיה במיון בועות.
במיון בועות, כל שני איברים שמושווים, תמיד נמצאים במרחק של 1 זה מזה. הרעיון העומד בבסיס מיון מסרק הוא שהמרחק יכול להיות הרבה יותר מ-1. את הלולאה הפנימית של מיון בועות, אשר מבצעת בפועל את ההחלפה, מחליפה לולאה בה המרחק בין זוג איברים מוחלפים הולך וקטן (בכל איטרציה של הלולאה החיצונית) בצעדים של "גורם הכיווץ" k, כלומר: [ n/k, n/k², n/k³, ..., 1 ].
המרחק ההתחלתי הוא כאורך הרשימה הממוינת n חלקי גורם הכיווץ  k (בדרך כלל 1.3; ראה להלן) ועם מרחק זה מופעלת איטרציה אחת של מיון הבועות המעודכן כמובא לעיל. לאחר מכן, בכל שלב המרחק מחולק בגורם הכיווץ, הרשימה ממוינת עם המרחק החדש, והתהליך חוזר על עצמו עד שהמרחק הוא 1. בשלב זה, המיון ממשיך עם מרחק 1 עד שהרשימה ממוינת בשלמותה. השלב האחרון של המיון לפיכך הוא מקבילה של מיון בועות, אולם בשלב זה רוב הצבים כבר טופלו, ולכן מיון בועות יהיה יעיל.
לגורם הכיווץ יש השפעה גדולה על יעילות האלגוריתם. k = 1.3 הוצע כגורם הכיווץ האידיאלי על ידי מחברי המאמר המקורי, לאחר בדיקה אמפירית של למעלה מ-200,000 רשימות אקראיות. ערך קטן מדי מאט את האלגוריתם וגורם לו לבצע השוואות רבות שלא לצורך, בעוד שערך גדול מדי לא מצליח להתמודד ביעילות עם צבים.
הרעיון של מיון במספר שלבים עם מרחק הולך וקטן דומה למיון של, אבל במיון-של המערך כולו ממוין בכל שלב לפני שעוברים למרחק הבא. השלבים במיון מסרק לא ממיינים את כל האיברים. זוהי הסיבה לכך שלסדרת המרחקים במיון-של יש גורם כיווץ אופטימלי גדול יותר, העומד על 2.2 בקירוב.

פסאודו קוד

function combsort(array input)

    gap := input.size // Initialize gap size
    shrink := 1.3 // Set the gap shrink factor
    sorted := false

    loop while sorted = false
        // Update the gap value for a next comb
        gap := floor(gap / shrink)
        if gap > 1
            sorted := false // We are never sorted as long as gap > 1
        else
            gap := 1
            sorted := true // If there are no swaps this pass, we are done
        end if

        // A single "comb" over the input list
        i := 0
        loop while i + gap < input.size // See Shell sort for a similar idea
            if input[i] > input[i+gap]
                swap (input[i], input[i+gap])
                sorted := false
                // If this assignment never happens within the loop,
                // then there have been no swaps and the list is sorted.
             end if

             i := i + 1
         end loop
         

     end loop
 end function